“บมจ.เอทีพี 30” เตรียมยื่นไฟลิ่งใน เม.ย.นี้ APM นั่ง FA จ่อเทรด mai
“บมจ.เอทีพี 30” หรือ ATP30 ดำเนินธุรกิจให้บริการขนส่งมวลชนจากแหล่งที่พักอาศัยในเขตชุมชนไปยังโรงงานอุตสาหกรรมหรือสถานประกอบการ โดยเฉพาะรอบเขตนิคมอุตสาหกรรมในภาคตะวันออก (Eastern Seaboard) เตรียมยื่นไฟลิ่งภายใน เม.ย.นี้ เข้าตลาดหุ้น mai กลางปี โดยมี APM เป็นที่ปรึกษาทางการเงิน 
25 มี.ค. 2558

นายปิยะ เตชากูล กรรมการผู้จัดการ บริษัท เอทีพี 30 จำกัด (มหาชน) หรือ ATP30 เปิดเผยว่า ขณะนี้บริษัทอยู่ระหว่างการเตรียมความพร้อมเพื่อนำบริษัทเข้าจดทะเบียนในตลาดหลักทรัพย์ เอ็ม เอ ไอ (mai) ภายในกลางปีนี้ และแต่งตั้งให้ บริษัท แอสเซท โปร แมเนจเม้นท์ จำกัด (APM) เป็นที่ปรึกษาทางการเงินเพื่อการเตรียมตัวเข้าจดทะเบียน ซึ่งคาดว่าจะยื่นแบบแสดงรายการข้อมูล(ไฟลิ่ง)ได้ภายในเดือนนี้
ส่วนวัตถุประสงค์ของการระดมทุนในครั้งนี้ เพื่อเพิ่มจำนวนรถขนส่งพนักงาน ขยายธุรกิจ-บริการให้ครอบคลุมเขตพื้นที่ภาคตะวันออก ตลอดจนพัฒนาระบบบริหารจัดการ บุคลากร ให้มีประสิทธิภาพในการทำงานมากยิ่งขึ้น เพื่อก้าวสู่การเป็นผู้นำบริการรถขนส่งพนักงานที่มีมาตรฐานด้านการบริการและความปลอดภัยสูงสุดของประเทศ
สำหรับ ATP30 ดำเนินธุรกิจให้บริการขนส่งมวลชนจากแหล่งที่พักอาศัยในเขตชุมชนไปยังโรงงานอุตสาหกรรมหรือสถานประกอบการ โดยเฉพาะรอบเขตนิคมอุตสาหกรรมในภาคตะวันออก (Eastern Seaboard)
อย่างไรก็ดี ธุรกิจรถขนส่งพนักงานในเขตภาคตะวันออกมีการขยายตัวเป็นอย่างมาก ตามการเพิ่มขึ้นของโรงงานอุตสาหกรรม การขยายกำลังการผลิต ส่งผลให้บุคลากรในองค์กรแต่ละแห่งมีการปรับตัวเพิ่มขึ้น ตลอดจนความต้องการที่เปลี่ยนไปของกลุ่มลูกค้า
โดยปัจจุบันรถขนส่งพนักงานที่มีมาตรฐานในการบริหารจัดการ มีความปลอดภัยสูง มีความต้องการเพิ่มขึ้นจากองค์กรและโรงงานอุตสาหกรรมขนาดใหญ่ เนื่องจากหลายองค์กรตระหนักถึงความสำคัญของการดูแลพนักงานให้ถึงพื้นที่ทำงานอย่างปลอดภัย ตรงเวลา เพื่อลดความสูญเสียในการดำเนินงาน   
ทั้งนี้ ปัจจุบันบริษัทมีรถบัสและรถตู้ของบริษัทให้บริการมากกว่า 120 คันและยังมีรถผู้ร่วมให้บริการอีกกว่า 100 คันภายใต้การบริหารจัดการของบริษัท ทั้งนี้ในการจัดหารถบัสเพื่อการขนส่งบริษัทได้ร่วมกับผู้จำหน่ายรถชั้นนำและโรงงานประกอบตัวถังทำการออกแบบโครงสร้างรถบัสให้มีความปลอดภัยและสะดวกสบาย เหมาะสมกับการใช้งานเพื่อการขนส่งบุคลากรให้แก่โรงงานอุตสาหกรรมต่างๆ
อีกทั้ง บริษัทยังได้นำระบบสารสนเทศมาใช้ในการบริหารการเดินรถ จึงทำให้สามารถควบคุมค่าใช้จ่ายและพฤติกรรมการขับขี่ของพนักงานขับรถ เส้นทางการเดินรถ เวลาในการเดินรถ เพื่อเพิ่มประสิทธิภาพการบริหาร-จัดการเดินรถตลอดจนเพิ่มมาตรฐานการบริการและความปลอดภัยให้กับผู้โดยสาร         
สำหรับผลการดำเนินงานของบริษัทในปี 56-57 บริษัทมีรายได้รวม 206.76 ล้านบาท 234.85 ล้านบาท โดยเพิ่มขึ้นคิดเป็น 13.59% ขณะที่กำไรสุทธิในปี 56 มีจำนวน 6.04 ล้านบาท และปี 57 มีจำนวน 8.86 ล้านบาท ตามลำดับ โดยมีกำไรเพิ่มขึ้นคิดเป็น 46.69%
ด้านนายสมภพ ศักดิ์พันธ์พนม ประธานเจ้าหน้าที่บริหาร APM เปิดเผยว่า แนวโน้มธุรกิจของ ATP30 จะมีการขยายตัวได้อีกมาก ด้วยกลยุทธ์การดำเนินงานที่ดี ทั้งจากการรักษาฐานลูกค้าเดิมจำนวน 21 รายให้มีการใช้บริการอย่างต่อเนื่อง การขยายฐานลูกค้าใหม่ มีการพัฒนาระบบปฏิบัติการและมาตรฐานบริการรับส่งพนักงานอย่างสม่ำเสมอ เพื่อควบคุมต้นทุน ลดการสูญเสีย อีกทั้งมีการพัฒนาศักยภาพทีมงานด้านการปฏิบัติการและผู้ขับขี่ให้ได้มาตรฐาน เพื่อเสริมสร้างความพึงพอใจสูงสุดแก่ผู้ใช้บริการ